Vrou tydens aanval op kleinhoewe aangerandArgieffoto: SAPD Die polisie is op soek na agt gewapende mans wat Woensdagaand op ŉ kleinhoewe naby Bronkhorstspruit, oos van Pretoria, toegeslaan en ŉ vrou aangerand het. Vasti van der Merwe, voorsitter van die Bronkhorstspruit Sektor 3-gemeenskapspolisiëringsforum, het Donderdag aan Maroela Media gesê die groep mans het omstreeks 22:10 op die kleinhoewe in die Vaalbank-omgewing toegeslaan. “Hulle is eerste na die huis waar die gesin se huishulp woon. Dié huis is losstaande van die dubbelverdiepinghoofhuis. Hulle het die vrou aangerand voordat hulle na die hoofhuis is,” het Van der Merwe gesê. Volgens Van der Merwe was die gesin tydens die rooftog op die boonste verdieping van die huis. “Die groep was onder in die huis doenig toe iets hulle vermoedelik op die skrik gejaag het. Hulle het ŉ plasmatelevisie en DVD-speler gegryp, skote afgevuur en te voet gevlug.” Niemand in die hoofhuis is beseer nie. Die Bronkhorstspruit-polisie ondersoek ŉ saak van gewapende roof. Die verdagtes is steeds soek. Van der Merwe het ŉ beroep op die gemeenskap gedoen om versigtig en paraat te wees. Inwoners wat verdagte optrede sien, word versoek om die Bronkhorstspruit-polisie by 013 932 9200 te bel.